ET Euroopa Liidu Teataja C 233/18

22. juulil 2009 esitatud hagi — Evropaïki Dynamiki versus EASA

(Kohtuasi T-297/09)

2009/C 233/34

Kohtumenetluse keel: inglise

Pooled

Hageja: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateena, Kreeka) (esindajad: advokaadid N. Korogiannakis ja M. Dermitzakis)

Kostja: Euroopa Lennundusohutusamet

Hageja nõuded

— Tühistada lennundusohutusameti otsus valida hageja pakkumus, mis esitati avatud hankemenetluses EASA.2009.OP.02 IKT-teenused, 1. osa, 2. osa, 3. osa ja 5. osa, (ELT 2009/S 22-030588) kaskaadmehhanismide teiseks ja kolmandaks töövõtjaks, millest hagejale teatati 12. mai 2008. aasta, 8. juuli 2009. aasta, 13. juuli 2009. aasta ja 15. juuli 2008. aasta nelja eraldi kirjaga, ja ühtlasi ka kõik edasised selle otsusega seotud lennundusohutusameti otsused, sealhulgas otsus sõlmida leping eduka pakkujaga;

— mõista lennundusohutusametilt hageja kasuks välja hüvitis kahju eest, mida hageja kandis käesoleva hankemenetluse tõttu summas 6 100 000 eurot;

— mõista hageja kohtukulud ja muud käesoleva hagiga seotud kulud välja lennundusohutusametilt, isegi kui käesolev hagi jäetakse rahuldamata.

Väited ja peamised argumendid

Käesolevas asjas palub hageja tühistada kostja otsus valida hageja pakkumus, mis esitati IKT teenuste avatud hankemenetluses (EASA.2009.OP.02), kaskaadmehhanismide teiseks ja kolmandaks töövõtjaks ja sõlmida leping eduka pakkujaga. Lisaks palub hageja temale kogu kahju hüvitamist, mida hageja kandis hankemenetluse tõttu.

Hageja toetab oma nõudeid järgmiste väidetega.

Esiteks väidab hageja, et kostja rikkus hea halduse ja võrdse kohtlemise põhimõtteid, jättes järgimata finantsmääruse (1) artikli 93 lõike 1 ja artikli 94 välistamiskriteeriume, kui ei välistanud hankemenetlusest edukaks osutunud konsortsiumi liiget, keda siseriiklikud ametivõimud süüdistavad õigusvastastes toimingutes –mille suhtes viimane on süü omaks võtnud —, eeskätt kelmuses ja altkäemaksu andmises seoses Euroopa Liidu ametiasutustega ja rahvusvaheliselt sõlmitud hankelepinguga, samuti raamatupidamisdokumentide võltsimises, ja teist edukaks osutunud pakkujat, kes on oluliselt rikkunud oma lepingulisi kohustusi Euroopa Komisjoni ees. Sellega on kostja rikkunud rakenduseeskirjade (2) artiklit 133a ja 134, samuti direktiivi 2004/18/EÜ (3) artiklit 45.

Lisaks heidab hageja kostjale ette ebaprofessionaalset käitumist, tulenevalt asjaolust, et üks edukaks osutunud pakkujatest potentsiaalselt kasutab WTO/GPA-väliseid allhankijaid.

Teiseks väidab hageja, et kostja tegi olulisi kaalutlusvigu ega järginud põhjendamiskohustust, millega rikkus finantsmäärust ja selle rakenduseeskirju, samuti direktiivi 2004/18/EÜ ja EÜ artiklit 253. Hageja arvates rikkus kostja lisaks võrdse kohtlemise põhimõtet, kuna üks edukaks osutunud pakkujatest ei vastanud hanke tehnilisele kirjeldusele.

(1) Nõukogu 25. juuni 2002. aasta määrus (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) (ELT L 99, lk 1; ELT eriväljaanne 01/04, lk 74)

(2) Komisjoni 23. detsembri 2002. aasta määrus (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (ELT 2002 L 357, lk 1; ELT eriväljaanne 01/04, lk 145)

(3) Euroopa parlamendi ja nõukogu 31. märtsi 2004. aasta direktiiv 2004/18/EÜ ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta (ELT 2004, L 134, lk 114; ELT eriväljaanne 06/07, lk 132)